বিদ্যুৎ, জ¦ালানি মন্ত্রণালয়ের সংসদীয় কমিটির সভাপতি এবং কুমিল্লা দক্ষিণ জেলা আওয়ামী লীগের সিনিয়র সহসভাপতি মোঃ তাজুল ইসলাম এমপি বলেছেন, অস্ত্র দিয়ে জঙ্গিবাদ রুখা যাবে না। জঙ্গিবাদ রুখতে হলে মানসিকতার পরিবর্তন ঘটাতে হবে। সেক্ষেত্রে শিক্ষকদের অগ্রণী ভূমিকা রাখতে হবে। শিক্ষার্থীদের মাঝে দেশপ্রেম, মানবতাবোধ জাগ্রত করতে হবে। এ ক্ষেত্রে শিক্ষকদের জোরালো ভূমিকা দরকার। সহশিক্ষা কার্যক্রম জোরদার করতে হবে। সমৃদ্ধ দেশ গড়তে সুশিক্ষার বিকল্প নেই। প্রধানমন্ত্রী শেখ হাসিনা শিক্ষা খাতকে সর্বোচ্চ গুরুত্ব দিয়েছেন এবং শিক্ষা খাতে সবচেয়ে বেশি উন্নয়ন করেছেন। সরকারের এ উদ্যোগকে সফল করতে প্রত্যেক শিক্ষার্থীর উচিত ভালোভাবে পড়াশোনার মাধ্যমে নিজেকে যোগ্য নাগরিক হিসেবে গড়ে তোলা। সঠিক পরিচর্যা পেলে নতুন প্রজন্মের সন্তানরাই এক দিন বঙ্গবন্ধুর স্বপ্নের সোনার বাংলা গড়বে। গত শনিবার মনোহরগঞ্জ উপজেলার ঐতিহ্যবাহী নাথেরপেটুয়া ডিগ্রি কলেজের চার তলাবিশিষ্ট নতুন ভবনের শুভ উদ্বোধনী অনুষ্ঠানে প্রধান অতিথির বক্তব্যে তিনি এসব কথা বলেন। এ সময় তিনি আরো বলেন, আজকে দেশে ঝরে পড়া শিক্ষার্থীর সংখ্যা নেই বললেই চলে। ছেলেদের পাশাপাশি মেয়েরাও লেখাপড়ায় সমানতালে এগিয়ে চলছে। আজকে শিক্ষাপ্রতিষ্ঠানগুলোর ব্যাপক উন্নয়নসহ শিক্ষকদের সুযোগ-সুবিধা বৃদ্ধি করা হয়েছে; যা আওয়ামী লীগ ছাড়া আর কোনো সরকারের আমলে হয়নি। নতুন প্রজন্মকে দেশপ্রেম, নৈতিক ও মানবিক মূল্যবোধ-সম্পন্ন ন্যায়পরায়ণ ও প্রকৃত ভালো মানুষ হিসেবেও গড়ে তোলার আহ্বান জানান তিনি।